কলকাতায় ভয়াবহ খুনের ঘটনায় বদল চেতলা থানার ওসি!

ওয়েব ডেস্ক : কলকাতার (Kolkata) রাস্তায় ঘটে গিয়েছে ভয়াবহ খুনের ঘটনা। তার কয়েকঘন্টার মধ্যে সরিয়ে দেওয়া হল চেতলা থানার ওসি সুখেন্দু মুখোপাধ্যায়কে। তার জায়গায় নতুন ওসি হলেন অমিতাভ সরখেল। তিনি ছিলেন আলিপুর থানার অতিরিক্ত ওসি। আর এই রদবদল নিয়ে শুরু হয়েছে জোর জল্পনা। তবে পুলিশের তরফে দাবি করা হয়েছে, এটা রুটিন বদলি।

শনিবার রাতে কলকাতার (Kolkata) চেতলায় ঘটে এই ঘটনা (Chetla Murder)। বাসস্ট্যান্ডের সামনেই ধারাল অস্ত্রের আঘাতে খুন হয়েছেন এক ব্যক্তি। ঘটনায় এলাকায় ব্যাপক চাঞ্চল্য ছড়ায়। মৃতের নাম অশোক পাসোয়ান। পুলিশ সূত্রে জানা গিয়েছে, শনিবার রাত প্রায় সাড়ে ১১টা নাগাদ চেতলা ১৭এ/১৭বি বাস স্ট্যান্ডের কাছে কয়েকজন বন্ধুর সঙ্গে বসেছিলেন অশোক। সেই সময়ই কোনও কারণে বচসা শুরু হয় তাঁদের মধ্যে। প্রত্যক্ষদর্শীদের দাবি, ওই সময় আচমকা এক ব্যক্তি ধারালো অস্ত্র দিয়ে অশোকের গলায় কোপ মারে।

আরও খবর : নিউ মার্কেটের পুরনো বিল্ডিংয়ে ফাটল, আতঙ্কে ব্যবসায়ীরা

রক্তাক্ত অবস্থায় অশোক রাস্তা ধরে প্রায় ১০০ মিটার দৌড়ে নিজের বোনের বাড়ির দিকে যাওয়ার চেষ্টা করেন। কিন্তু সেখানে পৌঁছানোর আগেই সিআইটি কোয়ার্টারের কাছেই লুটিয়ে পড়েন তিনি। স্থানীয় বাসিন্দারা তাঁকে উদ্ধার করে হাসপাতালে নিয়ে যান, কিন্তু চিকিৎসকরা তাঁকে মৃত বলে ঘোষণা করেন।

এই ঘটনায় একজনকে আটক করেছে পুলিশ (Police)। বাকি অভিযুক্তদের খোঁজে তল্লাশি শুরু হয়েছে। কলকাতার বুকে ঘটে যাওয়া এমন ঘটনায় তীব্র চাঞ্চল্য ছড়িয়েছে। এই ঘটনায় পুলিশের ভূমিকা নিয়ে প্রশ্ন উঠেছে। তার পরেই সরিয়ে দেওয়া হল চেতলা থানার ওসিকে।